Bya Samuel Balagadde
DISITULIKITI y’e Mityana ng’eyita mu minisitule y’ekikula ky’abantu etandise kaweefube w’okutangira okufumbiza abaana abato, okumalawo okubakabawaza, okukendeeza okubatulugunya, okubaggya mu masomero n’engeri endala ezityoboola eddembe ly’abaana.
Kiddiridde okunoonyereza okwakolebwa Disitulikiti y’e Mityana ne kizuulibwa ng’emize gy’okutyoboola eddembe ly’abaana naddala mu bitundu ebiri ku lubalama lw’ennyanja Wamala, mu ggombolola y’e Malangala n’awalala byeyongedde.
Rosemary Nazzimbe akola ku nsonga z’abaana n’embeera z’abantu ku disitulikiti y’e Mityana yagambye nti kino kyawalirizza disituliti okutandika okusomesa abantu ku magombolola mu ngeri y’ekikugu gye bagenda okweyambisa okusobola okutuukirira abazadde mu maka omuli abaana abalina obuzibu omuli n’abo abayinza okuba nga beewaggudde.
Yagambye nti emisomo gino gyatandikidde mu ggombolola y’e Busimbi, Maanyi, Bulera ne Malangala nga buli ggombolola eriko abantu 30 abatendekeddwa mu nteekateeka eno.
Nazzimbe mu kuggalawo omusomo gw’okutendeka ekibinja ky’abantu 30 ku kitebe ky’eggombolola y’e Malangala wiiki ewedde yagambye nti buli mutuuze ku kitundu avunaanyizibwa kyenkanyi ku bikolwa by’okutyoboola eddembe ly’abaana ng’aloopa oyo aba asangiddwa ng’atulugunya omwana.
“Abaana babinikibwa emirimu egy’amaanyi omuli okusitula ebidomola by’amazzi ebinene nga bakyali bato, babafumbiza bato, bakabawazibwa mu lujjudde n’ebirala ng’abantu balaba kyokka ne beesuulirayo gwa nnaggamba,” Nazzimbe bwe yagambye.
lug_Latn lug_Latn lug_Latn lug_Latn lug_Latn lug_Latn lug_Latn